Elektr energiyasi vaqtida yetkazib berilmagan taqdirda kompensatsiya to‘lash mexanizmi ishlab chiqilmoqda

Elektr enegiyasini yetkazib berish bo‘yicha texnik shart berilgan bo‘lsa, javobgarlik “Hududiy elektr tarmoqlari” jamiyati zimmasiga tushadi. Bu haqda “Hududiy elektr tarmoqlari”AJ boshqaruv raisi o‘rinbosari Feruz Qurbonov jurnalistlar bilan bo‘lib o‘tgan ochiq muloqotda aytib o‘tdi, deya xabar bermoqda “Daryo” muxbiri Musulmonbek Ibrohimov.

Qurbonovning ma’lum qilishicha, tadbirkorlik subyektlarini elektr energiya ta’minotiga ulash imkoniyati yo‘q yoki quvvat yetishmovchiligi bo‘lsa texnik shart ya’ni talabning o‘zi berilmaydi.
“Demak, texnik shart berilgan bo‘lsa, o‘sha tadbirkorlik subyekti o‘z faoliyatini boshlagan — javobgarlik bizning zimmamizda, elektr enegiyasini yetkazib beramiz”, — deya ta’kidladi o‘rinbosar.
Uning qo‘shimcha qilishicha, jamiyat tomonidan vaqtida elektr energiyasini yetkazib berish ta’minlanmagan taqdirda, konpensatsiya to‘lash mexanizmi ishlab chiqilmoqda.
“Yurtboshimiz oldimizga qo‘ygan vazifaga ko‘ra, tadbirkorlik subyektlari elektr energiyasi yetishmovchiligini sezmasligi va bizdagi muammo ulargacha yetib bormasligi kerak. Shundan kelib chiqqan holda, ulanish malasi 3—5 kunda hal etilmoqda. Bundan tashqari, uzilishlarning oldini olish maqsadida viloyatlar kesimida aniq raqamlarni belgilab olindi. Bu bo‘yicha hukumat doirasida hujjat ishlab chiqilmoqda”, — dedi u.
Oldinroq, kelayotgan qish mavsumida elektr energiyasi ta’minotida bo‘ladigan uzilishlar haqida “Hududiy elektr tarmoqlari” jamiyatida aniq javob yo‘qligi xabar qilingandi.